Πρόταση απόφασης του Συμβουλίου όσον αφορά τη θέση της Κοινότητας στο συμβούλιο σύνδεσης για τη συμμετοχή της Σλοβενίας στο κοινοτικό πρόγραμμα στον τομέα των μικρών και μεσαίων επιχειρήσεων (1999/C 89/07) COM(1999) 72 τελικό - 99/0054 (CNS)

(Υποβλήθηκε από την Επιτροπή στις 22 Φεβρουαρίου 1999)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 130 παράγραφος 3, σε συνδυασμό με το άρθρο 228 παράγραφος 3 πρώτο εδάφιο,

την πρόταση της Επιτροπής,

τη γνώμη του Ευρωπαϊκού Κοινοβουλίου,

Εκτιμώντας:

ότι η ευρωπαϊκή συμφωνία για τη σύνδεση μεταξύ των Ευρωπαϊκών Κοινοτήτων και των κρατών μελών τους, αφενός, και της Σλοβενίας, αφετέρου, έχει συναφθεί με την απόφαση του Συμβουλίου και της Επιτροπής της 21ης Δεκεμβρίου 1998 7

ότι, σύμφωνα με το άρθρο 106 της ευρωπαϊκής συμφωνίας, η Σλοβενία μπορεί να συμμετέχει στα κοινοτικά προγράμματα πλαίσια, σε ειδικά προγράμματα, σε σχέδια ή άλλες δράσεις ιδίως στον τομέα των μικρών και μεσαίων επιχειρήσεων και οι όροι και οι προϋποθέσεις για τη συμμετοχή της Σλοβενίας στις δραστηριότητες θα αποφασισθούν από το συμβούλιο σύνδεσης 7

ότι η απόφαση 97/15/ΕΟΚ του Συμβουλίου, της 9ης Δεκεμβρίου 1996, για το τρίτο πολυετές πρόγραμμα για τις μικρές και μεσαίες επιχειρήσεις (ΜΜΕ) στην Ευρωπαϊκή Ένωση (1997 έως 2000) (1), και ιδίως το άρθρο 7 παράγραφος 1, προβλέπει ότι αυτό το πρόγραμμα θα είναι ανοικτό για τη συμμετοχή των συνεδεδεμένων χωρών της Κεντρικής Ευρώπης σύμφωνα με τους όρους που καθορίζονται στα προσωρινά πρωτόκολλα (2) των συμφωνιών σύνδεσης για τη συμμετοχή σε κοινοτικά προγράμματα 7

ότι η επιτυχής συμμετοχή στο πρόγραμμα απαιτεί την κατάλληλη διαχείριση και μια καλά προετοιμασμένη διοίκηση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Η θέση που πρέπει να λάβει η Κοινότητα στο συμβούλιο σύνδεσης που συστάθηκε από την ευρωπαϊκή συμφωνία μεταξύ των Ευρωπαϊκών Κοινοτήτων και των κρατών μελών τους, αφενός, και της Σλοβενίας, αφετέρου, όσον αφορά τη συμμετοχή της Σλοβενίας στο κοινοτικό πρόγραμμα στον τομέα των μικρών και μεσαίων επιχειρήσεων, είναι το επισυναπτόμενο σχέδιο απόφασης του συμβουλίου σύνδεσης.

. . .

Για το Συμβούλιο

. . .

Ο Πρόεδρος

(1) ΕΕ L 6 της 10.1.1997, σ. 25.

(2) Στην περίπτωση της Σλοβενίας, οι όροι για τη συμμετοχή της σε κοινοτικά προγράμματα καθορίζονται στο άρθρο 106 και στο παράρτημα XI της συμφωνίας σύνδεσης.

Σχέδιο ΑΠΟΦΑΣΗΣ αριθ. . . ./. . . ΤΟΥ ΣΥΜΒΟΥΛΙΟΥ ΣΥΝΔΕΣΗΣ ΕΚ-ΣΛΟΒΕΝΙΑΣ της . . . για τον καθορισμό των όρων και προϋποθέσεων για τη συμμετοχή της Σλοβενίας στο κοινοτικό πρόγραμμα στον τομέα των μικρών και μεσαίων επιχειρήσεων

ΤΟ ΣΥΜΒΟΥΛΙΟ ΣΥΝΔΕΣΗΣ,

Έχοντας υπόψη την ευρωπαϊκή συμφωνία για τη σύνδεση μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Σλοβενίας, αφετέρου, και ιδίως το άρθρο 106 (1),

Εκτιμώντας:

ότι, σύμφωνα με το άρθρο 106 της ευρωπαϊκής συμφωνίας, η Σλοβενία μπορεί να συμμετέχει στα κοινοτικά προγράμματα πλαίσια, σε ειδικά προγράμματα, σε σχέδια και άλλες κοινοτικές δράσεις ιδίως στον τομέα των μικρών και μεσαίων επιχειρήσεων 7

ότι, σύμφωνα με το άρθρο 106 της ευρωπαϊκής συμφωνίας οι όροι και οι προϋποθέσεις για τη συμμετοχή της Σλοβενίας στις δραστηριότητες που αναφέρονται στο άρθρο 1, πρέπει να αποφασιστούν από το συμβούλιο σύνδεσης,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η Σλοβενία θα συμμετέχει στο τρίτο πολυετές πρόγραμμα για τις μικρές και μεσαίες επιχειρήσεις (ΜΜΕ) στην Ευρωπαϊκή Ένωση (1997 έως 2000) σύμφωνα με τους όρους και τις προϋποθέσεις που καθορίζονται στα παραρτήματα I και II τα οποία θα αποτελέσουν αναπόσπαστο μέρος της παρούσας απόφασης.

Άρθρο 2

Η παρούσα απόφαση ισχύει για τη διάρκεια του προγράμματος.

Άρθρο 3

Η παρούσα απόφαση αρχίζει να ισχύει την πρώτη ημέρα του μήνα που ακολουθεί την έγκρισή της.

. . .

Για το συμβούλιο σύνδεσης

. . .

Ο Πρόεδρος

(1) ΕΕ L 51 της 26.2.1999, σ. 3.

ΠΑΡΑΡΤΗΜΑ I

Όροι και προϋποθέσεις για τη συμμετοχή της Σλοβενίας στο τρίτο πολυετές πρόγραμμα για τις μικρές και μεσαίες επιχειρήσεις (ΜΜΕ) στην Ευρωπαϊκή Ένωση (1997 έως 2000)

1. Η Σλοβενία θα συμμετέχει στις δραστηριότητες του τρίτου πολυετούς προγράμματος για τις μικρές και μεσαίες επιχειρήσεις (ΜΜΕ) στην Ευρωπαϊκή Ένωση (1997 έως 2000) (που στο εξής θα καλείται «το πρόγραμμα») σύμφωνα με, εκτός εάν προβλεφθεί διαφορετικά στην παρούσα απόφαση, τους στόχους, τα κριτήρια, τις διαδικασίες και τις προθεσμίες που καθορίζονται στην απόφαση 97/15/ΕΚ της 9ης Δεκεμβρίου 1996 για ένα τρίτο πολυετές πρόγραμμα για τις μικρές και μεσαίες επιχειρήσεις (ΜΜΕ) στην Ευρωπαϊκή Ένωση (1997 έως 2000), και ιδίως με το άρθρο 7 παράγραφος 1.

2. Οι όροι και οι προϋποθέσεις για την υποβολή, την αξιολόγηση και την επιλογή των αιτήσεων σε σχέση με τους επιλέξιμους οργανισμούς, τις οργανώσεις και άτομα στη Σλοβενία θα είναι οι ίδιοι με εκείνους που εφαρμόζονται σε επιλέξιμους οργανισμούς, οργανώσεις και άτομα της Κοινότητας.

3. Όταν είναι κατάλληλο, για να εξασφαλιστεί η κοινοτική διάσταση του προγράμματος, τα διεθνικά σχέδια και οι δραστηριότητες που προτείνει η Σλοβενία θα πρέπει να περιλαμβάνουν ένα ελάχιστο αριθμό εταίρων για τα κράτη μέλη της Κοινότητας. Αυτός ο ελάχιστος αριθμός θα πρέπει να αποφασίζεται στο πλαίσιο της εφαρμογής του προγράμματος, λαμβανομένου υπόψη του χαρακτήρα των διαφόρων δραστηριοτήτων, του αριθμού των εταίρων σε δεδομένο σχέδιο και του αριθμού των χωρών που συμμετέχουν στο πρόγραμμα.

4. Η Σλοβενία θα καταβάλει κάθε έτος μια συνεισφορά στο γενικό προϋπολογισμό των Ευρωπαϊκών Κοινοτήτων για να καλύπτει το κόστος που απορρέει από τη συμμετοχή της στο πρόγραμμα (βλέπε παράρτημα II). Η επιτροπή σύνδεσης αναλαμβάνει να προσαρμόζει αυτή τη συνεισφορά όταν είναι αναγκαίο.

5. Τα κράτη μέλη της Κοινότητας και η Σλοβενία θα καταβάλουν κάθε δυνατή προσπάθεια, στο πλαίσιο των προβλεπομένων διατάξεων, για να διευκολύνουν την ελεύθερη κυκλοφορία και κατοικία όλων των επιλέξιμων ατόμων για το πρόγραμμα που μετακινούνται μεταξύ της Σλοβενίας και των κρατών μελών της Κοινότητας με σκοπό τη συμμετοχή τους στις δραστηριότητες που καλύπτονται από την απόφαση.

6. Με την επιφύλαξη των αρμοδιοτήτων της Επιτροπής και του Ελεγκτικού Συνεδρίου της Ευρωπαϊκής Κοινότητας σε σχέση με την αξιολόγηση του προγράμματος, σύμφωνα με την απόφαση για το τρίτο πολυετές πρόγραμμα για τις μικρές και μεσαίες επιχειρήσεις (ΜΜΕ) στην Ευρωπαϊκή Ένωση (Άρθρο 6), η συμμετοχή της Σλοβενίας στο πρόγραμμα θα αξιολογείται συνεχώς σε εταιρική βάση στην οποία ενέχονται η Σλοβενία και η Επιτροπή των Ευρωπαϊκών Κοινοτήτων. Η Σλοβενία θα υποβάλει τις αναγκαίες εκθέσεις στην Επιτροπή και θα λαμβάνει μέρος σε άλλες ειδικές δραστηριότητες που καθορίζει η Κοινότητα σε αυτό το πλαίσιο.

7. Με την επιφύλαξη των διαδικασιών που αναφέρονται στο άρθρο 4 της απόφασης για το τρίτο πολυετές πρόγραμμα για τις μικρές και μεσαίες επιχειρήσεις (ΜΜΕ) στην Ευρωπαϊκή Ένωση, η Σλοβενία καλείται να λαμβάνει μέρος σε συνεδριάσεις συντονισμού σχετικά με οποιοδήποτε ζήτημα αφορά την εφαρμογή της παρούσας απόφασης, πριν από τις τακτικές συνεδριάσεις της επιτροπής προγράμματος. Η επιτροπή θα ενημερώνει τη Σλοβενία σχετικά με τα αποτελέσματα αυτών των τακτικών συνεδριάσεων.

8. Η γλώσσα που θα χρησιμοποιείται όσον αφορά τη διαδικασία αίτησης, τις συμβάσεις, τις εκθέσεις που πρέπει να υποβάλλονται και άλλες διοικητικές ρυθμίσεις για το πρόγραμμα, θα είναι μία από τις επίσημες γλώσσες της Κοινότητας.

ΠΑΡΑΡΤΗΜΑ II

Χρηματοδοτική συνεισφορά της Σλοβενίας για το τρίτο πολυετές πρόγραμμα για τις μικρές και μεσαίες επιχειρήσεις (ΜΜΕ) στην Ευρωπαϊκή Ένωση (1997 έως 2000)

1. Η χρηματοδοτική συνεισφορά της Σλοβενίας θα καλύπτει:

- τη χρηματοδοτική στήριξη από το πρόγραμμα για τη συμμετοχή φορέων της Σλοβενίας σε δραστηριότητες, όπως καθορίζεται στο παράρτημα I.1,

- το συμπληρωματικό κόστος διοικητικού χαρακτήρα που συνδέεται με τη διαχείριση του προγράμματος από την Επιτροπή και απορρέει από τη συμμετοχή της Σλοβενίας.

2. Για κάθε δημοσιονομικό έτος, το σωρευθέν ποσό των επιδοτήσεων ή κάθε άλλη χρηματοδοτική στήριξη που λαμβάνεται από το πρόγραμμα από δικαιούχους της Σλοβενίας δεν θα υπερβαίνει τη συνεισφορά που καταβάλλει η Σλοβενία, μετά την αφαίρεση του συμπληρωματικού διοικητικού κόστους.

Αν η συνεισφορά που καταβάλλει η Σλοβενία στο γενικό προϋπολογισμό των Ευρωπαϊκών Κοινοτήτων, μετά την αφαίρεση του συμπληρωματικού διοικητικού κόστους, είναι υψηλότερη από το σωρευθέν ποσό των επιδοτήσεων ή άλλης χρηματοδοτικής στήριξης που λαμβάνουν οι δικαιούχοι της Σλοβενίας από το πρόγραμμα, η Επιτροπή θα μεταφέρει το υπόλοιπο στο επόμενο δημοσιονομικό έτος, και θα αφαιρείται από τη συνεισφορά του επόμενου έτους. Αν υπάρχει ακόμη αυτό το υπόλοιπο όταν λήξει το πρόγραμμα, το αντίστοιχο ποσό θα επιστραφεί στη Σλοβενία.

3. Η ετήσια συνεισφορά της Σλοβενίας θα είναι 506 324 ευρώ από το έτος 1999. Από αυτό το ποσό, ποσό 33 124 ευρώ θα καλύπτει το συμπληρωματικό διοικητικό κόστος που συνδέεται από τη διαχείριση του προγράμματος από την Επιτροπή και το οποίο απορρέει από τη συμμετοχή της Σλοβενίας.

4. Οι δημοσιονομικοί κανονισμοί που εφαρμόζονται στο γενικό προϋπολογισμό της Κοινότητας θα εφαρμόζονται ιδίως για τη διαχείριση της συνεισφοράς της Σλοβενίας.

Κατά την έναρξη ισχύος της παρούσας απόφασης και στην αρχή κάθε επόμενου έτους, η Επιτροπή θα αποστέλλει στη Σλοβενία μια πρόσκληση για την καταβολή κεφαλαίων που αντιστοιχούν στη συνεισφορά της στο κόστος που απορρέει βάσει αυτής της απόφασης.

Αυτή η συνεισφορά θα εκφράζεται σε ευρώ και θα καταβάλλεται σε ευρώ σε τραπεζικό λογαριασμό της Επιτροπής.

Η Σλοβενία θα καταβάλει τη συνεισφορά της για το ετήσιο κόστος στο πλαίσιο της παρούσας απόφασης σύμφωνα με την πρόσκληση για την καταβολή κεφαλαίων και το αργότερο τρεις μήνες μετά την αποστολή της πρόσκλησης για την καταβολή αυτών των κεφαλαίων. Οποιαδήποτε καθυστέρηση στην πληρωμή της συνεισφοράς θα οδηγεί σε πληρωμή τόκων από τη Σλοβενία για το οφειλόμενο ποσό από την ημερομηνία καταβολής της οφειλής. Το επιτόκιο αντιστοιχεί στο ποσοστό που εφαρμόζεται από το ΕΚΤ, για το ποσό της ημερομηνίας της οφειλής, για τις πράξεις του σε ευρώ προσαυξημένο κατά 1,5 ποσοστιαίες μονάδες.

5. Η Σλοβενία θα καταβάλει το συμπληρωματικό διοικητικό κόστος που αναφέρεται στο σημείο 3 από τον εθνικό της προϋπολογισμό.

6. Η Σλοβενία θα καταβάλει 236 600 ευρώ από το υπόλοιπο κόστος της συμμετοχής της στο πρόγραμμα από τον εθνικό της προϋπολογισμό.

7. Με την επιφύλαξη των τακτικών διαδικασιών προγραμματισμού του Phare, τα υπόλοιπα 236 600 ευρώ θα καταβάλλονται από την ετήσια χορήγηση του Phare για τη Σλοβενία.